b"\n_START_ARTICLE_\n\xc5\xa0e enkrat 17\n_START_SECTION_\nZgodba\n_START_PARAGRAPH_\nSedemnajstletni Mike O'Donnell (Zac Efron) v srednji \xc5\xa1oli ka\xc5\xbee velik talent pri ko\xc5\xa1arki. Izgleda, kot da ima vse, a malo pred tekmo, s katero naj bi si pridobil \xc5\xa1tipendijo, mu njegovo dekle Scarlett (Allison Miller) pove, da je nose\xc4\x8da. Mike vr\xc5\xbee stran vse, \xc5\xa1tipendijo in \xc5\xa1olanje, Scarlett pa zasnubi._NEWLINE_Dvajset let pozneje se Mike (Matthew Perry) in Scarlett (Leslie Mann) lo\xc4\x8dujeta. Scarlett ga vr\xc5\xbee iz hi\xc5\xa1e in prisiljen se je preseliti k svojemu \xc4\x8duda\xc5\xa1kemu prijatelju Nedu Goldu (Thomas Lennon). Nekega dne se na poti iz slu\xc5\xbebe odpravi v svojo biv\xc5\xa1o srednjo \xc5\xa1olo, ki jo zdaj obiskujeta njegova h\xc4\x8di Maggie (Michelle Trachtenberg) in sin Alex (Sterling Knight), kjer sre\xc4\x8da \xc4\x8duda\xc5\xa1kega hi\xc5\xa1nika (Brian Doyle Murray). Ko pride domov ugotovi, da se je \xc4\x8darobno spremenil nazaj v sedemnajstletnika._NEWLINE_Ko ga Ned vidi v svoji hi\xc5\xa1i, misli da je tat in preden se vse skupaj razjasni, se \xc5\xbee stepeta. Kasneje se odlo\xc4\x8dita, da se bosta pretvarjala, da je Mike Nedov sin (poimenovala sta ga Mark) in da se bo Mike/Mark vpisal nazaj na srednjo \xc5\xa1olo. Najprej misli, da je to njegova druga prilo\xc5\xbenost, a kaj kmalu ugotovi, da mora pomagati svojima otrokoma, Maggie in Alexu. Maggie namre\xc4\x8d hodi s kapetanom ko\xc5\xa1arkarske ekipe, Stanom (Hunter Parrish), ki pa ustrahuje Alexa. Hkrati pa \xc5\xbeeli izbolj\xc5\xa1ati svoj odnos s Scarlett, kar mu deloma tudi uspe. Med vsem tem pa Ned hodi z ravnateljico Mikove \xc5\xa1ole, Jane Masterson (Melora Hardin)._NEWLINE_Na koncu se Mike spremeni nazaj v sedemintridesetletnika in ponovno za\xc5\xbeivi z dru\xc5\xbeino, sprejme pa tudi slu\xc5\xbebo trenerja ko\xc5\xa1arke na srednji \xc5\xa1oli. Maggie s Stanom kon\xc4\x8da, medtem ko Ned in ga. Masterson nadaljujeta s svojim razmerjem."